ประกาศกรมธุรกิจพลังงาน
ประกาศกรมธุรกิจพลังงาน
เรื่อง
คุณสมบัติและคุณวุฒิวิทยากรฝึกอบรมผู้ปฏิบัติงานก๊าซธรรมชาติ
ของสถานีบริการก๊าซธรรมชาติ
 

อาศัยความตามข้อ ๓
ตามประกาศกระทรวงพลังงาน เรื่อง
หลักเกณฑ์และมาตรฐานความปลอดภัยของสถานีบริการก๊าซธรรมชาติ
ที่กรมธุรกิจพลังงานมีอำนาจหน้าที่รับผิดชอบ พ.ศ. ๒๕๔๖
อธิบดีกรมธุรกิจพลังงานจึงได้ออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศกรมธุรกิจพลังงาน
เรื่อง คุณสมบัติและคุณวุฒิวิทยากรฝึกอบรมผู้ปฏิบัติงานก๊าซธรรมชาติ
ของสถานีบริการก๊าซธรรมชาติ

ข้อ ๒[๑] ประกาศนี้ให้ใช้บังคับตั้งแต่บัดนี้เป็นต้นไป

หมวด
๑
บททั่วไป
 

ข้อ ๓ ในประกาศนี้
(๑) ผู้ปฏิบัติงานก๊าซธรรมชาติ
หมายถึง ผู้ปฏิบัติงานก๊าซธรรมชาติตามประกาศกระทรวงพลังงาน
(๒) วิทยากรฝึกอบรม
หมายถึง ผู้ที่ทำหน้าที่ฝึกอบรมผู้ปฏิบัติงานก๊าซธรรมชาติ
(๓) วิทยากรฝึกอบรมนิติบุคคล
หมายถึง นิติบุคคลหรือสถาบันที่เป็นนิติบุคคล
ที่ประกอบกิจการจัดการฝึกอบรมผู้ปฏิบัติงานก๊าซธรรมชาติ
(๔) พนักงานเจ้าหน้าที่
หมายถึง
ข้าราชการพลเรือนสามัญของกรมธุรกิจพลังงานที่ได้รับการแต่งตั้งให้เป็นพนักงานเจ้าหน้าที่ตามพระราชบัญญัติวัตถุอันตราย
พ.ศ. ๒๕๓๕

หมวด
๒
คุณสมบัติและคุณวุฒิวิทยากรฝึกอบรมผู้ปฏิบัติงานก๊าซธรรมชาติ
 

ข้อ ๔ วิทยากรฝึกอบรมต้องมีคุณสมบัติดังนี้
(๑)
ไม่เป็นผู้ที่กระทำผิดจรรยาบรรณในวิชาชีพ
(๒)
ไม่เป็นผู้ที่ถูกเพิกถอนใบรับรองวิทยากรฝึกอบรมรวมกันตั้งแต่ ๓ ครั้งขึ้นไป
(๓)
ไม่เป็นผู้ที่ถูกเพิกถอนใบรับรองวิทยากรฝึกอบรมในระหว่างเวลาไม่เกิน ๑ ปี
หลังจากถูกเพิกถอน
(๔) มีอายุไม่ต่ำกว่า
๒๐ ปี
(๕)
มีความรู้ความชำนาญและประสบการณ์ในการเป็นวิทยากรฝึกอบรมผู้ปฏิบัติงานก๊าซธรรมชาติ

ข้อ ๕
วิทยากรฝึกอบรมนิติบุคคลต้องมีคุณสมบัติดังต่อไปนี้
(๑) ดำเนินกิจการในรูปนิติบุคคลที่มีวัตถุประสงค์ในการประกอบกิจการฝึกอบรมหรือประกอบกิจการให้ศึกษา
(๒)
กรณีที่เป็นนิติบุคคลประเภทห้างหุ้นส่วนหรือบริษัทจำกัด
ต้องมีทุนจดทะเบียนไม่ต่ำกว่าห้าแสนบาท
(๓)
มีสำนักงานที่แน่นอนเป็นหลักแหล่งน่าเชื่อถือ
(๔)
ไม่เป็นผู้ที่กระทำผิดจรรยาบรรณในวิชาชีพ
(๕)
ไม่เป็นผู้ที่ถูกเพิกถอนใบรับรองวิทยากรฝึกอบรมนิติบุคคลรวมกันตั้งแต่ ๓
ครั้งขึ้นไป
(๖)
ไม่เป็นผู้ที่ถูกเพิกถอนใบรับรองวิทยากรฝึกอบรมนิติบุคคลในระหว่างเวลาไม่เกิน ๑ ปี
หลังจากถูกเพิกถอน

หมวด
๓
การออกใบรับรองวิทยากรฝึกอบรม
 

ข้อ ๖ ผู้ที่จะขอเป็นวิทยากรฝึกอบรมหรือวิทยากรฝึกอบรมนิติบุคคลจะต้องยื่นคำขอใบรับรองตามแบบ
ธช. /ว. ๑ ท้ายประกาศนี้ต่ออธิบดีกรมธุรกิจพลังงาน

ข้อ ๗
เมื่อผู้ที่ประสงค์จะขอเป็นวิทยากรฝึกอบรมหรือวิทยากรฝึกอบรมนิติบุคคลยื่นคำขอและได้รับการตรวจสอบคุณสมบัติและคุณวุฒิครบถ้วนแล้ว
กรมธุรกิจพลังงานจะออกใบรับรองให้เป็นวิทยากรฝึกอบรมตามแบบ ธช. /ว. ๒
ท้ายประกาศนี้

ข้อ ๘
ใบรับรองให้เป็นวิทยากรฝึกอบรมหรือวิทยากรฝึกอบรมนิติบุคคลที่กรมธุรกิจพลังงานออกให้มีอายุไม่เกิน
๕ ปี หากวิทยากรฝึกอบรมหรือวิทยากรฝึกอบรมนิติบุคคลประสงค์จะเป็นวิทยากรฝึกอบรมหรือวิทยากรฝึกอบรมนิติบุคคลต่อเนื่อง
จะต้องยื่นเรื่องราวคำขอต่ออายุใบรับรองตามแบบ ธช. /ว. ๑
ท้ายประกาศนี้ก่อนใบรับรองจะสิ้นอายุไม่น้อยกว่า ๓๐ วัน

ข้อ ๙
ใบรับรองให้เป็นวิทยากรฝึกอบรมหรือวิทยากรฝึกอบรมนิติบุคคลจะถูกพักใช้เมื่อวิทยากรฝึกอบรมหรือวิทยากรฝึกอบรมนิติบุคคลกระทำความผิดดังนี้
(๑)
กระทำการละเว้นหน้าที่
(๒)
กระทำผิดจรรยาบรรณในการประกอบวิชาชีพ
การพักใช้จะถูกพักใช้คราวละไม่เกิน
๑ ปี

ข้อ ๑๐
ใบรับรองให้เป็นวิทยากรฝึกอบรมจะถูกเพิกถอนเมื่อวิทยากรฝึกอบรมขาดคุณสมบัติและกระทำความผิด
ดังนี้
(๑) ขาดคุณสมบัติตามคำขอใบรับรองตามแบบ
ธช. /ว. ๑
(๒)
กระทำความผิดกฎหมายว่าด้วยวัตถุอันตรายที่มีโทษจำคุกตั้งแต่หนึ่งเดือนขึ้นไปหรือปรับตั้งแต่หนึ่งหมื่นบาทขึ้นไป
(๓)
กระทำผิดจรรยาบรรณในการประกอบวิชาชีพอย่างร้ายแรง
วิทยากรฝึกอบรมหรือวิทยากรฝึกอบรมนิติบุคคลผู้ถูกสั่งเพิกถอนจะขอใบรับรองใหม่อีกไม่ได้จนกว่าจะพ้นกำหนด
๑ ปี

หมวด
๔
หน้าที่ของวิทยากรฝึกอบรม
 

ข้อ ๑๑ ในการฝึกอบรม
วิทยากรฝึกอบรมจะต้องเตรียมแผนการสอนที่มีเนื้อหา สื่อการสอน
เครื่องมือและอุปกรณ์ที่เหมาะสมแก่เนื้อหาที่จะทำการฝึกอบรมตามประกาศกรมธุรกิจพลังงานว่าด้วยผู้ปฏิบัติงานก๊าซธรรมชาติ
และยื่นขอรับความเห็นชอบต่ออธิบดีกรมธุรกิจพลังงาน

ข้อ ๑๒ ในการฝึกอบรม
วิทยากรฝึกอบรมจะต้องทำการตรวจสอบเครื่องมือและอุปกรณ์ต่างๆ
โดยคำนึงถึงความปลอดภัยของผู้เข้ารับการฝึกอบรม

ข้อ ๑๓ ในการฝึกอบรม
เมื่อวิทยากรฝึกอบรมเห็นว่าผู้ฝึกอบรมไม่เชื่อฟังหรือไม่พร้อมที่จะฝึกอบรมโดยมีความปลอดภัยได้
วิทยากรฝึกอบรมอาจสั่งให้ผู้นั้นออกจากการฝึกอบรมและแจ้งต่อวิทยากรฝึกอบรมนิติบุคคลและพนักงานเจ้าหน้าที่ผู้สังเกตการณ์ทราบ

ข้อ ๑๔ เมื่อทำการฝึกอบรมเสร็จสิ้น
วิทยากรฝึกอบรมจะต้องรายงานผลการฝึกอบรมต่อวิทยากรฝึกอบรมนิติบุคคล

หมวด
๕
หน้าที่ของวิทยากรฝึกอบรมนิติบุคคล
 

ข้อ ๑๕
ในการฝึกอบรมวิทยากรฝึกอบรมนิติบุคคลจะต้องจัดทำแผนการฝึกอบรมที่มีเนื้อหา
สื่อการสอน เครื่องมือและอุปกรณ์ที่เหมาะสมแก่เนื้อหาที่จะทำการฝึกอบรม
ตามประกาศกรมธุรกิจพลังงานว่าด้วยผู้ปฏิบัติงานก๊าซธรรมชาติและยื่นขอรับความเห็นชอบต่ออธิบดีกรมธุรกิจพลังงาน

ข้อ ๑๖
วิทยากรฝึกอบรมนิติบุคคลมีหน้าที่ต้องจัดเก็บข้อมูล เอกสาร หลักฐานต่างๆ
ที่เกี่ยวข้องกับการฝึกอบรม และต้องจัดให้มีระบบการจัดเก็บที่เหมาะสม

ข้อ ๑๗ วิทยากรฝึกอบรมนิติบุคคลจะต้องจัดหาวิทยากรฝึกอบรมที่ได้รับใบรับรองตามประกาศนี้
และจัดหาสถานที่ สื่อการสอน
เครื่องมือและอุปกรณ์ที่เหมาะสมกับเนื้อหาที่จะทำการฝึกอบรมตามประกาศกรมธุรกิจพลังงานว่าด้วยผู้ปฏิบัติงานก๊าซธรรมชาติ

ข้อ ๑๘ เมื่อการฝึกอบรมเสร็จสิ้น
วิทยากรฝึกอบรมนิติบุคคลจะต้องรายงานผลการฝึกอบรมให้แก่อธิบดีกรมธุรกิจพลังงาน

ข้อ ๑๙ ในการจัดการฝึกอบรม
วิทยากรฝึกอบรมนิติบุคคลจะจัดการฝึกอบรมโดยให้การฝึกอบรมและการสอบไม่ต่อเนื่องก็ได้
แต่ต้องจัดการฝึกอบรมและหรือการสอบแต่ละวิชาห่างกันไม่เกิน ๑๐ วัน

หมวด
๖
อื่นๆ
 

ข้อ ๒๐ ในระหว่างที่ไม่มีผู้ใดรับรองวิทยากรฝึกอบรม
หากมีความจำเป็นจะต้องทำการฝึกอบรมผู้ปฏิบัติงานก๊าซธรรมชาติ
ให้ผู้ที่อธิบดีกรมธุรกิจพลังงานมอบหมายคัดเลือกผู้ที่มีความรู้จากส่วนราชการหรือหน่วยงานต่างๆ
และเสนอรายชื่อต่ออธิบดีกรมธุรกิจพลังงานเพื่อคัดเลือกให้เป็นวิทยากรฝึกอบรม

ข้อ ๒๑
ในระหว่างที่ไม่มีผู้ได้รับใบรับรองวิทยากรฝึกอบรมนิติบุคคล
หากมีความจำเป็นจะต้องทำการฝึกอบรมผู้ปฏิบัติงานก๊าซธรรมชาติ
ให้ผู้ที่อธิบดีกรมธุรกิจพลังงานมอบหมายเป็นวิทยากรฝึกอบรมนิติบุคคล
จนกว่าจะมีวิทยากรฝึกอบรมนิติบุคคลตามประกาศนี้

ประกาศ
ณ วันที่ ๑๓ มกราคม พ.ศ. ๒๕๔๗
วิโรจน์ คลังบุญครอง
อธิบดีกรมธุรกิจพลังงาน
คำขอใบรับรอง
ขอต่ออายุ
เป็นวิทยากรฝึกอบรม
วิทยากรฝึกอบรมนิติบุคคล
 

[ดูข้อมูลจากภาพกฎหมาย]


คำรับรองคุณสมบัติตามแบบ
ธช. /ว. ๑
 

[ดูข้อมูลจากภาพกฎหมาย]

ใบรับรอง
 

[ดูข้อมูลจากภาพกฎหมาย]



































พรพิมล/พิมพ์
๒๗
พฤษภาคม ๒๕๔๗
สุมลรัตน์/พัชรินทร์/ตรวจ
๑๕
มิถุนายน ๒๕๔๗
A+B

[๑] รก.๒๕๔๗/พ๒๔ง/๔/๓
มีนาคม ๒๕๔๗